大暑憶靈隱寺冷泉一首
作者：蘇籀
朝代：宋

paragraphs: 我念熱客辭，懷哉冷泉遊。
此水暨此山，清便物殊尤。
澄渟快一生，晶澈奪兩眸。
青瑶碧玻瓈，三頃方能侔。
澡雪戲{山豦}間，大川漫悠悠。
浣瀹鑑臨際，千仞險何求。
面堂浸几筵，汎槳颺扁舟。
泠泠析酲惛，一一數鰕鰍。
當階掬珠璧，欹枕拖綸鈎。
雷霆落閘喧，雪霜浮澗流。
京江謝潔滑，苕霅雄偏州。
月夕了無滓，暑天常似秋。
拜塵付一咍，汩泥亦包羞。
願浴岐山鳳，勿飲荆州牛。